Ρεθυμνιακός Α.Ο.

Ο Ρεθυμνιακός Αθλητικός Όμιλος είναι ποδοσφαιρικός σύλλογος με έδρα το Ρέθυμνο του Νομού Ρεθύμνης. Χρώματα του συλλόγου είναι το μπλε και το λευκό και έχει ως έμβλημα το δελφίνι.

Αποτελεί ιστορικό σωματείο του Ρεθυμνιώτικου ποδοσφαίρου. Ιδρύθηκε το 1961 από συγχώνευση των Π.Α.Σ. Αστέρας Ρεθύμνου και Α.Ο. Κεραυνός Ρεθύμνου και η σταδιοδρομία του σαν Ρεθυμνιακός διήρκησε ως το 1967, όποτε και συγχωνεύτηκε με τους Α.Ο. Νέος Αστέρας Ρεθύμνου και Α.Ο. Νέος Κεραυνός Ρεθύμνου και δημιουργήθηκε ο «Α.Ο. Ρεθύμνου», ο οποίος το 1983 συγχωνεύτηκε με τον Ατρόμητο Ρεθύμνου και δημιούργησαν την «Ε.Α.Ρ.» Ο Ρεθυμνιακός επανασυστάθηκε το 2007, έπειτα από τη μετονομασία της Ακαδημίας ΕΑΡ 2000.

Ιστορικό 
Ίδρυση

Ο «Ρεθυμνιακός Α.Ο.» ιδρύθηκε το καλοκαίρι του 1961 από συγχώνευση του Π.Α.Σ. Αστέρας Ρεθύμνου και του Α.Ο. Κεραυνός Ρεθύμνου, που αμφότεροι είχαν ιδρυθεί το 1946 και επανιδρύθηκαν μετά τη συγχώνευσή τους. 

Το 1963 κατέκτησε το πρωτάθλημα στη Β' Κατηγορία Ε.Π.Σ. Ρεθύμνου και το 1964 το πρωτάθλημα Α' Κατηγορίας Ε.Π.Σ. Ρεθύμνου. 

Τη σεζόν 1964-65 αγωνίστηκε στην Β' Εθνική κατηγορία και κατά τη μοναδική του παρουσία στην Β΄ Εθνική απέσπασε σημαντικά αποτελέσματα, όπως Ρεθυμνιακός-Τάλως Χανίων 2-0 την 1η αγωνιστική, ΟΦΗ-Ρεθυμνιακός 2-2 στις 25/10/1964, Εργοτέλης-Ρεθυμνιακός 1-2 και Ρεθυμνιακός-Εργοτέλης 2-0 στις 4/4/1965, ενώ στον τελευταίο εντός έδρας αγώνα και παρουσίας 2.000 θεατών ήρθε ισόπαλος 0-0 με τον Βύζαντα Μεγάρων στον οποίο αγωνιζόντουσαν παίκτες όπως οι Ρωσίδης, Μπέμπης, Σπετσέρης, Κουβάς κ.α.

Τις χρονιές 1965-66 και 1966-67 αγωνίστηκε στο νεοσύστατο τότε πρωτάθλημα της Γ' Εθνικής κατηγορίας.

Συγχωνεύσεις

Το καλοκαίρι του 1967, με εντολή της Στρατιωτικής Διοίκησης Ρεθύμνου, ο Ρεθυμνιακός συγχωνεύτηκε με τους Α.Ο. Νέος Αστέρας Ρεθύμνου και Α.Ο. Νέος Κεραυνός Ρεθύμνου και μετονομάσθηκε σε «Α.Ο. Ρεθύμνης», ενώ τα άλλα δύο σωματεία επανιδρύθηκαν με το τέλος του Στρατιωτικού καθεστώτος. 

Το 1983 ο Α.Ο. Ρεθύμνης συγχωνεύτηκε με τον Ατρόμητο Ρεθύμνου (που ιδρύθηκε τη δεκαετία του 1920 και ήταν ένα από τα τέσσερα ιδρυτικά σωματεία της ΕΠΣΡ) και δημιούργησαν την «Ένωση Ατρομήτου Ρεθυμνιακού», γνωστή συντμημένα σαν «ΕΑΡ», η οποία ξεκινώντας από το τοπικό πρωτάθλημα Ε.Π.Σ. Ρεθύμνου έφτασε μέχρι τη Β' Εθνική, όπου και αγωνίστηκε συνεχόμενα 9 χρονιές. Το 1999 η ισχυρή ΕΑΡ διαλύθηκε, έχοντας προηγηθεί ωστόσο όμως η ίδρυση της νεανικής «ΕΑΡ 2000» το 1996 που αγωνιζόταν έκτοτε στο τοπικό πρωτάθλημα. 

Επανίδρυση

Το 2007 η ΕΑΡ 2000 μετονομάστηκε και έτσι ακολούθησε η επανεμφάνιση του ιστορικού Ρεθυμνιακού στο τοπικό πρωτάθλημα από τη σεζόν 2007-08. Τη σεζόν 2009-10 κατέκτησε το πρωτάθλημα Α' Ε.Π.Σ. Ρεθύμνου και κέρδισε την άνοδο στην Δ' Εθνική κατηγορία. Στην Δ' Εθνική αγωνιστηκέ είχε διετή παρουσία, αρχικά τη σεζόν 2010-11 ως «Ποδοσφαιρική Ένωση Ρεθύμνου» έπειτα από προσωρινή συγχώνευσή του με τους Α.Ο. Νέο Αστέρα και Α.Ο. Νέο Κεραυνό Ρεθύμνου και 2011-12, όποτε και υποβιβάστηκε. 

Τη σεζόν 2018-19 αναδείχθηκε δευτεραθλητής στο πρωτάθλημα της Ε.Π.Σ. Ρεθύμνου και κέρδισε την άνοδο στην Γ' Εθνική Ερασιτεχνική κατηγορία, στη θέση της πρωταθλήτριας Ε.Π.Σ. Ρεθύμνου Α.Ε. Μυλοποτάμου, η οποία αποσύρθηκε από την Γ' Εθνική. Ο Ρεθυμνιακός από τη σεζόν 2019-20 αγωνίζεται στην Γ΄ Εθνική Ερασιτεχνική κατηγορία.

Παρουσία στα εθνικά πρωταθλήματα 
Αναλυτικά η παρουσία του Ρεθυμνιακού στα εθνικά πρωταθλήματα

Τίτλοι-διακρίσεις

Παραπομπές 

Αθλητικοί σύλλογοι Ρεθύμνου
Ποδοσφαιρικές ομάδες Ελλάδας